Гордан Браўн

**Го́рдан Браўн** (; нарадзіўся 20 лютага 1951, Гіфнак, Шатляндыя) — брытанскі (шатляндзкі) палітык, лейбарыст, прэм'ер-міністар Вялікабрытаніі з 27 чэрвеня 2007 да 11 траўня 2010 г.

## Біяграфія
Нарадзіўся ў сям’і прасьвітэрыянскага пастара.

Сярэдняя адукацыя атрымаў у школе гораду Кіркодзі. Скончыў Эдынбурскі ўнівэрсытэт (з адзнакай), мае навуковыя ступені магістра (1972) і доктара ў вобласьці гісторыі (1982; доктарская праца прысьвечаная гісторыі Лейбарысцкай партыі і палітычных рэформаў у Шатляндыі ў 1918—1929).

З маладых гадоў быў актывістам Лейбарысцкай партыі, пачаўшы ўдзельнічаць у яе дзейнасьці ва ўзросьце 12 гадоў.

У 1970-я за радыкальныя левыя погляды атрымаў мянушку «Чырвоны Горд». Затым эвалюцыянаваў у бок палітычнага цэнтру.

* У 1972—1975 — рэктар Эдынбурскага ўнівэрсытэту (у Шатляндыі рэктар прадстаўляе інтарэсы студэнтаў і абіраецца імі, як правіла, на тры гады; функцыі кіраўніка ўнівэрсытэту выконвае віцэ-канцлер). Пасьля канчатка ўнівэрсытэту працаваў у ім часавым лектарам.
* У 1976—1980 быў выкладчыкам паліталёгіі ў Тэхналягічным каледжы Глазга.
* У 1979 упершыню балятаваўся ў парлямэнт, але прайграў кандыдату ад Кансэрватыўнай партыі.
* У 1980—1983 — карэспандэнт, рэдактар аддзела міжнародных адносін на шатляндзкім тэлебачаньні.
* З 1983 — чалец парлямэнта ад Усходняга Данфэрмлайна.
* У 1983—1984 — старшыня Лейбарысцкай партыі ў Радзе Шатляндыі.
* У 1987—1989 — галоўны сакратар казначэйства Вялікабрытаніі ў «ценявым» кабінэце міністраў.
* У 1989—1992 — міністар гандлю і індустрыі «ценявога» кабінэта міністраў.
* У 1992—1997 — «ценявы» міністар фінансаў (Канцлер казначэйства).

* У траўні 1997 — чэрвені 2007 — Канцлер казначэйства Вялікабрытаніі ў лейбарысцкім урадзе Тоні Блэра (самае доўгае бесьперапыннае знаходжаньне на гэтай пасадзе з 1820-х гадоў). Зь дзейнасьцю Браўна зьвязваюць эканамічныя посьпехі ўрада ў гэты пэрыяд.
* 24 чэрвеня 2007 без суперніцтва абраны лідэрам Лейбарысцкай партыі замест Тоні Блэра.
* 27 чэрвеня 2007 прызначаны Каралевай Лізаветай II прэм’ер-міністрам Злучанага Каралеўства.

Мае рэпутацыю ўмеранага эўраскептыка, прыналежыць да сацыял-дэмакратычнага крыла Лейбарысцкай партыі (у адрозьненьне ад сацыял-лібэрала Тоні Блэра).

## Кабінэт Міністраў Гордана Браўна
* Прэм’ер-міністар Вялікабрытаніі — Гордан Браўн.
* Міністар фінансаў — Алістэр Дарлінг.
* Міністар замежных справаў — Дэйвід Мілібанд.
* Міністар юстыцыі і лорд-канцлер — Джэк Стро.
* Міністар унутраных справаў — Джэкі Сьміт.
* Міністар абароны і па справах Шатляндыі — Дэс Браўн.
* Міністар аховы здароўя — Алан Джонсан.
* Міністар аховы навакольнага асяродзьдзя, харчаваньня і па пытаньнях сельскагаспадарчага разьвіцьця — Гілары Бэн.
* Міністар па пытаньнях міжнароднага разьвіцьця — Дуглас Аляксандэр.
* Міністар па пытаньнях бізнэсу, прадпрымальніцтва і рэгуляваньню рэформаў — Джон Гатан.
* Міністар працы, па справах пэнсій і па справах Ўэльса — Пітэр Гэйн.
* Міністар транспарту — Рут Келі.
* Міністар па справах грамадаў і мясцовага самакіраваньня — Гэйзл Блірз.
* Міністар па справах дзяцей, школ і сем’і — Эд Болз.
* Міністар культуры, сродкаў масавай інфармацыі і спорту — Джэймз Парнэл.
* Міністар па справах Паўночнай Ірляндыі — Шон Ўудўорт.
* Міністар па справах інавацыяў, унівэрсытэтаў і кваліфікацыям — Джон Дэнам.
* Лідэр палаты грамадаў — Гарыет Гарман.
* Парлямэнцкі сакратар пры міністэрстве фінансаў — Джэф Гун.
* Міністар пры ўрадавым кабінэце і канцлер герцагства Ланкастэрсткага — Эд Мілібэнд.

## Сям’я
Жанаты (з 3 жніўня 2000) на Сары Маколей (*Sarah Macaulay*). Іх першае дзіця — дачка — памерла ў раньнім дзяцінстве ў 2002. Сын Джон нарадзіўся ў 2003. Другі сын Джэймз Фрэйзэр нарадзіўся 17 ліпеня 2006, а 29 лістапада 2006 было абвешчана аб тым, што яму паставілі дыягназ «фіброзна-кістозная дэгенэрацыя».

## Вонкавыя спасылкі
* Біяграфія
* Біяграфія
* Уладзімер Скасыроў. Шатландзкі сфінкс расчыняе сваю таямніцу // «Незалежная газэта» 28.05.2007
* Юры Колкер. Гордан Браўн. Скрыпучы паварот руля // штотыднёвік «Справа» 21.05.2007

Катэгорыя:Нарадзіліся ў Вялікабрытаніі
Катэгорыя:Брытанскія лейбарысты
Катэгорыя:Прэм’ер-міністры Вялікабрытаніі
Катэгорыя:Асобы Шатляндыі